《登九龙山访孝标遗迹月下饮酒》
元代·叶颙

杖藜扶我登九龙，轻鞋短袂随天风。九龙飞去几千载，云闲松老青山空。

孝标先生骨应朽，清名与山同始终。荒烟衰草迷古洞，唯有皎皎栖清枫。

酒边半醉弄明月，月光忽落杯酒中。举杯欢笑和月吸，清光散入胸次，照我突兀礌磈之孤衷。

平生所蕴刚毅气，洞然明白无隐容。信知古人嗜好不在酒，爱其果能助发英锐之志，酝酿曲糵之奇功。

兴怀不尽下山去，明月又在天南东。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。